लगभग एक साल पहले नौ अगस्त के दिन अहमद पटेल ने विपरीत परिस्थितियों में भारतीय जनता पार्टी के अध्यक्ष अमित शाह को उनके घरेलू मैदान में मात देते हुए राज्यसभा की सीट जीत ली थी। पटेल की जीत में दो अहम कारक रहे थे, एक पटेल की राजनीतिक सूझबूझ और दूसरी एनसीपी और जेडीयू जैसी छोटी पार्टियों का तमाम दबाव के बाद भी उनके साथ टिके रहना। तब कांग्रेस की साख का सवाल बनी अहमद पटेल की सीट क्रॉस वोटिंग की वजह से विवादों में रही। लेकिन चुनाव आयोग ने वोटों की गिनती शुरू होने से पहले कांग्रेस की मांग को मानते हुए कांग्रेस विधायक भोला भाई और राघव जी भाई पटेल के वोट रद करने का आदेश दिया, जिसके बाद अहमद पटेल की जीत पक्‍की हो गई।